वॉशिंगटन. अमेरिकी राष्ट्रपति बराक ओबामा ने चीन के राष्ट्रपति शी जिनपिंग के सामने अमेरिकी कंपनियों की बौद्धिक संपदा की चोरी के सबूतों को पेश किया। साथ ही चेताया कि ‘साइबर अपराध’ दोनों देशों के संबंधों में ‘बाधक’ बन सकते हैं।
अमेरिका के राष्ट्रीय सुरक्षा सलाहकार टॉम डोनिलॉन के अनुसार दोनों देश इस बात पर भी सहमत थे कि उत्तर कोरिया का परमाणु निरस्त्रीकरण होना चाहिए। दोनों नेताओं ने कैलिफोर्निया के खूबसूरत रिसॉर्ट में शुक्रवार को करीब छह घंटे और शनिवार सुबह करीब तीन घंटे का समय एक साथ गुजारा। उन्होंने बताया कि बातचीत में ओबामा ने जोर देते हुए कहा कि इस बात पर कोई संदेह नहीं है कि अमेरिका में होने वाली साइबर घुसपैठ का स्रोत चीन के अंदर है।
इससे पहले जिनपिंग के वरिष्ठ विदेश नीति सलाहकार यांग चिएची ने पत्रकारों को बताया कि चीन साइबर सुरक्षा के मुद्दे पर अमेरिका के साथ टकराव के बजाय सहयोग भरा संबंध चाहता है। उन्होंने कहा, ‘साइबर सुरक्षा को आपसी अविश्वास और टकराहट की मूल वजह नहीं बननी चाहिए। इसके बजाय इसे हमारे आपसी सहयोग के नए संभावनाशील क्षेत्र के रूप में देखना चाहिए।’
हाइड्रोफ्लोरोकार्बन का इस्तेमाल कम करने पर बनी सहमति: व्हाइट हाउस ने एक बयान में बताया कि अमेरिका और चीन दूसरे देशों के साथ मिलकर हाइड्रोफलोरोकार्बन के उत्पादन और खपत कम करने की दिशा में मिलकर काम करेंगे। कानून विशेषज्ञों ने ओबामा से कहा था कि वैश्विक स्तर पर कार्बन डाई ऑक्साइड के 43 प्रतिशत उत्सर्जन के लिए अमेरिका और चीन जिम्मेदार हैं। यदि जलवायु परिवर्तन के विनाश को टालना है तो चीन के साथ मिलकर इस दिशा में काम करना होगा।
ब्रिटेन का जासूसी से इनकार
ब्रिटेन के विदेश मंत्री विलियम हेग ने कहा है कि अमेरिकी इंटरनेट मॉनिटरिंग प्रोग्राम का इस्तेमाल उनका देश नहीं कर रहा है। हेग ने देश के गवर्नमेंट कम्युनिकेशंस हेडक्वार्टर के प्रिज्म जासूसी कार्यक्रम से संबंधों को न स्वीकार किया और न ही खारिज। हालांकि उन्होंने इस संबंध में लग रहे आरोपों को बेबुनियाद और भ्रामक करार दिया। उनका कहना था कि उनके देश की संस्था किसी दूसरे देश की एजेंसी को कानून तोड़ने की इजाजत कैसे दे सकती है। यह बेबुनियाद है।
अमेरिकी खुफिया एजेंसी ने की जांच की मांग
अमेरिकी खुफिया एजेंसी ने एनएसए के खुफिया निगरानी कार्यक्रम के लीक होने के मामले में आपराधिक जांच कराने की मांग की है। राष्ट्रीय सुरक्षा निदेशक जेम्स क्लैपर ने एनएसए की गतिविधियों का बचाव किया था। इसके कुछ ही घंटों बाद एनएसए ने आपराधिक रिपोर्ट दाखिल करने की पुष्टि हुई है। इससे पहले एनएसए के ‘प्रिज्म प्रोग्राम’ मामले पर न्याय विभाग के प्रवक्ता ने टिप्पणी करने से इनकार कर दिया था।
कंपनियों का सूचना देने से इनकार
एनएसए अमेरिका की नौ टेक्नोलॉजी कंपनियों के यूजर्स का डाटा हासिल करने के लिए प्रोग्राम ‘प्रिज्म’ का इस्तेमाल कर रहा था। इनमें गूगल, एओएल, एपल, याहू, यूट्यूब, माइक्रोसॉफ्ट, स्काईप, फेसबुक और पलटॉक शामिल है। इन सभी कंपनियों ने इस बात से इनकार किया है कि उन्होंने एनएसए को सर्वर से सूचनाएं उपलब्ध कराई।
hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva